Гъатхэ сессиер къызэIуахащ
КъБР-м и Парламентым и гъатхэ сессием хиубыдэу республикэм законхэр къыдэзыгъэкI и орган нэхъыщхьэм и Президиумым и япэ зэIущIэр ирагъэкIуэкIащ.
Ар къыщызэIуихым Парламентым и УнафэщI Чеченов Ануар лэжьэн зэрыщIадзэжамкIэ депутатхэм ехъуэхъуащ. Парламентым и еплIанэ хэхыгъуэм хэтхэм я дежкIэ мы сессиер иужьрейщ. Абы къыхэкIыу Чеченов Ануар депутатхэмрэ Парламентым и аппаратым и лэжьакIуэхэмрэ Iуэхум жыджэру бгъэдэтыну къыхуриджащ: «Дэ едгъэжьа Iуэху псори нэдгъэсыну къытпэщытщи, дегугъуу парламент лэжьыгъэм дыпэрытын икIи зэфIэкIышхуэ къэдгъэлъэгъуэн хуейщ».
Парламентхэм я зэдэлэжьэныгъэм хиубыдэу президиумым хэтхэр тепсэлъыхьащ УФ-м и къэрал властым и органхэм яхуэгъэзауэ щIыналъэ щхьэхуэхэм я парламентархэм ягъэхьэзыра тхыгъэхэм. КъБР-м и Парламентым УхуэныгъэмкIэ, псэупIэ-коммунальнэ хозяйствэмрэ гъэсыныпхъэ-энергетикэ комплексымкIэ и комитетым и унафэщI Гриневич Валерий къыхилъхьэри, депутатхэр тепсэлъыхьащ электрокъарумкIэ социальнэ мардэхэр къызэрагъэсэбэпынум, фэтэр куэд хъу унэхэм щIэсхэм я зэхуэдэ мылъкур зэгъэпэщыжынымкIэ къэралым и дэIэпыкъуныгъэ зэрыратым, апхуэдэу псэупIэмрэ коммунальнэ Iуэхутхьэбзэхэмрэ я уасэмкIэ субсидиехэр зэрыхухах хабзэхэм ятеухуауэ Коми Республикэм, Красноярскэ крайм, Осетие Ищхъэрэ-Алание Республикэм я депутатхэм къаIэта жэрдэмхэм икIи ахэр даIыгъащ.
Президиумыр апхуэдэу акъылэгъу хъуащ медицинэм и лэжьакIуэхэмкIэ зыхуэфащэ IэнатIэхэр къызэгъэпэщыным теухуауэ УФ-м и Правительствэм и УнафэщI Медведев Дмитрий, УФ-м и Федеральнэ Зэхуэсым и Къэрал Думэм и УнафэщI Нарышкин Сергей сымэ зэрызыхуагъазэр дэIыгъыпхъэу ЛэжьыгъэмкIэ, социальнэ политикэмрэ узыншагъэр хъумэнымкIэ комитетым къызэрилъытэмкIэ. Мурманск областым и Думэм и депутатхэм къыхалъхьэ къэралым и ахъшэкIэ медицинэ, фармацевтикэ вузхэм щрагъэджахэр зэман пыухыкIакIэ медицинэ IуэхущIапIэхэм щылэжьэну законкIэ ягъэувыну.
КъБР-м и Парламентым Законым тетыным, хабзэр хъумэным, жылагъуэ шынагъуэншагъэр къызэгъэпэщыным пыщIа IуэхухэмкIэ и комитетым и унафэщI Бэшорэ Хьэмид Президиумым хэтхэр щыгъуазэ ищIащ Кавказ Ищхъэрэм ис лъэпкъхэм яхуэгъэзауэ УФ-м и Федеральнэ Зэхуэсым и Къэрал Думэм и депутат Жириновский Владимир «Россия» телеканалым къыщыщыпсалъэм жиIахэм я IуэхукIэ КъБР-м и Парламентым УФ-м и Федеральнэ Зэхуэсым и Къэрал Думэм и УнафэщIым, УФ-м и Генеральнэ прокурорым, УФ-м СледствиемкIэ и комитетым и унафэщIым зэрызыхуигъэзам и жэуапу къагъэхьыжам. Бэшорэ Хьэмид зэрыжиIамкIэ, УФ-м и Федеральнэ Зэхуэсым и Къэрал Думэм депутат щэнхабзэм пыщIа IуэхухэмкIэ и комиссэм Жириновский Владимир и псалъэхэр депутат щэнхабзэм и мардэхэм къимытIасэу къилъытащ. «Апхуэдэу унафэ ящIащ политикэ Iуэхухэм щытепсэлъыхьым и деж демократием и хабзэхэр пхэнжу къэбгъэсэбэпынкIэ Iэмал зэримыIэр абы ирагъэлъагъужыну», — къыхигъэщхьэхукIащ комитетым и унафэщIым.
КъБР-м и Парламентым
и пресс-IуэхущIапIэ.
